OBH 1913/1996.
Az állampolgári jogok országgyűlési biztosának jelentése
Ügyintéző: dr. Kubinyi Katalin

Az eljárás megindítása
A panaszos beadványa olvashatatlan volt, csupán a feladó nevét és címét lehetett megállapítani. Tekintettel az Alkotmány 64. §-ban megfogalmazott kérelemhez, panaszhoz való jogra az ügyben vizsgálat megindítására került sor.

A megállapított tényállás
Somogyaszaló- Magyaregres községek körjegyzőjével folytatott levelezésből és a megküldött iratokból megállapítható volt, hogy a panaszost a Kaposvári Járásbíróság P. 20.338/1967/16. számú, l967. október 17-én kelt ítéletével cselekvőképességet korlátozó gondnokság alá helyezte. A gondnokságot a Kaposvári Megyei Bíróság 1976. szeptember 28-án kelt Pf. 21.117/1975/9. számú ítéletével megszüntette. A Kaposvári Városi Bíróság 8.P. 22264/1983/8. számú ítéletével a panaszost ismételten cselekvőképességet korlátozó gondnokság alá helyezte. Az ítélet a Kaposvári Megyei Bíróság 1 Pf. 20.428/1984/8. számú ítélete folytán 1985. január 15-én jogerőre emelkedett. 

A panaszos törvényességi kérelme alapján a Somogy Megyei Főügyészség Á 31/1993. számon megvizsgálta dr. Sz. J. gondnok tevékenységével kapcsolatban keletkezett iratokat. A vizsgálat megállapította, hogy dr. Sz. J. 1990. óta látja el a Polgármesteri Hivatal 526-6. számú határozata alapján a gondnoki teendőket. A határozat szerint az előző évről február 15-ig kell a gondnoknak számadást készítenie. Az ügyészségi vizsgálat megállapította, hogy a gondnok megbízása óta nem készített számadást. A körjegyző ismételt átiratára sem készítette el a gondnok a számadást. Mivel a gondnok számadási kötelezettségének nem tett eleget az ügyészség jelzéssel élt.  Egyben indítványozta a körjegyzőnek, hogy a 12/1987/VI.29./ MM. sz. rendelet 71. § (1) bekezdésének megfelelően nyújtson be keresetet a Kaposvári Városi Bírósághoz és egyidejűleg a gondnokot tisztségéből mozdítsa el. 

A körjegyző 76-7/92. számú határozatában 1992. május 12-én ismételten megidézte  a gondnokot a számadás ügyében 500 forint pénzbírság kiszabása mellett. 1992. május 21-én írásban előterjesztette számadását a gondnok. Ebben a beadványában úgy nyilatkozik, hogy a tisztséget addig vállalja, amig más gondnokot nem jelölnek ki helyette.

1994. november 15-én a Somogy Megyei Főügyészség ismételten megkereste Somogyaszaló Polgármesteri Hivatalát és kérte, közöljék ki a panaszos gondnoka, mert a panaszost beadványai szerint dr. Sz. J. a gondnoki teendőket nem látja el. Sné G. G. körjegyző válaszában arról tájékoztatta a főügyészséget, hogy dr. Sz.J. ügyvéd gondnoki tisztéről több éve lemondott. A gondnoki tisztség alóli hivatalos /határozattal történő/ felmentése azonban nem történt meg, mivel akkor a panaszosnak nem lenne gondnoka. Lépéseket tettek annak érdekében, hogy hivatásos gondnokot találjanak,  de bizonytalan, hogy eljárásuk mikor vezet eredményre. 

Jogszabályi háttér és a vonatkozó alkotmányos jogok
12/1987./IV.29./ MM. rendelet a gyámhatóságokról, egyes gyámhatósági feladatokról és a gyámhatósági eljárásról.
68. § Az előző évről szóló rendszeres számadást minden év február hó 15. napjáig kell a gyámhatósághoz benyújtani.
72.§§ Ha számadásra kötelezett a kötelezettségének nem, vagy nem megfelelően tesz eleget, a gyámhatóság a számadási kötelezettség megállapítása iránt pert indít /Pp. 128. §/ A kereset benyújtásával egyidejűleg a szülőktől  a törvényes képviseleti jogot a vagyoni ügyekre megvonja /Csjt. 87. § (2) bekezdése/, illetőleg a gyámot, a gondnokot, tisztéből elmozdítja /Csjt. 108. § (1) bekezdése/. 196O. u.i. 11. tvr. a Polgári Törvénykönyv végrehajtásáról és hatálybaléptetéséről /Ptk. 1/
(1)
A gondnokságra - amennyiben jogszabály eltérően nem rendelkezik - a gyámság szabályait kell megfelelően alkalmazni. 
(2) 
A gondnok a gondnokság alá helyezett személyről csak annyiban köteles gondoskodni, amennyiben ez a gondnokság alá helyezés okául szolgáló körülményekre tekintettel szükséges.
1952. évi V. törvény a házasságról, a családról és a gyámságról /Csjt./ 

108. § (1) Ha a gyám jogaival súlyosan visszaél, kötelességeit nagymértékben elhanyagolja, vagy oly súlyos cselekményt követ el, amely miatt a gyámságra méltatlanná válik, a gyámhatóság a gyámot tisztségéből elmozdítja.

Az érintett alkotmányos jog:
Az Alkotmány 2. § (1) bekezdésében deklarált jogállamiságból fakadó jogbiztonság követelménye.

A vizsgálat megállapításai
A panaszost a bíróság 1985. január 15-én jogerőre emelkedett ítéletével cselekvőképességet korlátozó gondnokság alá helyezte.
Somogyaszaló-Magyaregres községek körjegyzőjének 526-6 számú határozata alapján a panaszos gondnoka dr. Sz. J.
A gondnok már 1992. óta nem tesz eleget jogszabályban előírt kötelezettségeinek. 
Az illetékes gyámhatóság többször felszólította számadás benyújtására. A panaszos az ügyészségen több ízben panaszt tett a gondnok tevékenysége miatt és emiatt az ügyészség jelzéssel is élt a körjegyzőnél.  A gyámhatóság nem tette meg a szükséges intézkedéseket, nem mentette fel a gondnoki tisztéből dr. Sz.J-t. A körjegyző válaszlevelében arra hivatkozik, hogy nem vállalja el senki a gondnoki teendők ellátását.
A gyámhatósági jogkör gyakorlójaként Somogyaszaló-Magyaregres községek körjegyzője mulasztásával alkotmányos visszásságot okozott.  Mulasztásának eredményeként sérelmet szenvedett az Alkotmány 2. § (1) bekezdésében meghatározott jogállamiságból fakadó jogbiztonság követelménye, tekintettel arra, hogy a cselekvőképességet korlátozó gondnokság alá helyezett panaszos nem jutott a jogai érvényesítéséhez szükséges segítséghez azáltal, hogy a gyámhatóság által kirendelt gondnoka nem látja el a feladatát, és a gyámhatóság nem rendel ki új gondnokot a panaszosnak.

Ajánlás
Felhívom Somogyaszaló-Magyaregres községek körjegyzőjét, mint gyámhatóságot, hogy a cselekvőképességet korlátozó gondnokság alatt álló K.L. részére a jelenlegi gondnok felmentésével egyidejűleg határozattal rendeljen ki új gondnokot.

Budapest, 1997. április 10.

Gönczöl Katalin